Tomas fra Litauen må nøjes med at kigge på, når hans danske arbejdsgiver pudser vinduer. For tilladelserne er ikke i orden. - Han har ikke en arbejdstilladelse, siger hans danske arbejdsgiver, vinduespudser Thomas Ørum, Aalborg. Den aalborgeniske vinduespudser fik firmaet General Management i Vejle til at finde en medarbejder. Han kunne nemlig ikke selv finde en dansker. Men lønnen viste sig kun at være 13.000 om måneden for 48 timer om ugen. Det halve af, hvad overenskomsten siger. - Det er urimelige vilkår. De skal også betale mad og husleje og kommer hertil på en enkeltbillet, siger Thomas Ørum. Men den unge østeuropæer selv var nu godt tilfreds. - Sammenlignet med forholdene i mit hjemland virkede det som en god mulighed for at tjene lidt penge, siger Tomas Matulaitis fra Litauen. Alligevel ender sagen hos beskæftigelsesministeren - For det første bliver østeuropæerne snydt for den løn, de har krav på. Og for det andet snydes samfundet for skatter og afgifter, siger det socialdemokratiske folketingsmedlem, Bjarne Laustsen. Og arbejdsgiveren har gjort noget ret usædvanligt - det er nemlig ham, der har kontaktet fagforeningen 3F og meldt sagen til politiet. - Det er flot, at en arbejdsgiver gør det. Men vi skal også være opmærksomme på, at andre arbejdsgivere måske er fristet til at slå til på den lave løn, siger Bjarne Laustsen. General Management i Vejle henviser til en direktør i en afdeling i London. Man kan bare ikke lige huske telefonnummeret. - Det er garanteret bare et postkassefirma, der er oprettet udelukkende for for at snyde for at betale moms og afgifter, siger Bjarne Laustsen. Firmaet i Vejle har fået penge for at formidle kontakten til Tomas fra Litauen. Der i øvrigt slet ikke kan pudse vinduer. - Så jeg har tabt 25.000 kr. på det her. Og Tomas har fået en rigtig træls oplevelse, siger Thomas Ørum. Tomas fra Litauen er nu på vej hjem igen.

Referat:
Endnu en gang kan TV2/Nord afsløre underbetalt, østeuropæisk arbejdskraft i Nordjylland. Men denne gang er det arbejdsgiveren, der stopper underbetalingen.